Diari Oficial de la Generalitat Valenciana


Sumari del DOGV 9874, del 19-06-2024 (2024/5790)

RESOLUCIÓ de 26 d'abril de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de sondeig de captació d'aigües subterrànies per a consum domèstic de la vivenda, polígon 54, parcel·la 121, del terme municipal d'Enguera (València). Expedient: (3286309) 158/2023/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9874

Data del DOGV
:   19-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5790


Data del document
:   26-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 26 d'abril de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de sondeig de captació d'aigües subterrànies per a consum domèstic de la vivenda, polígon 54, parcel·la 121, del terme municipal d'Enguera (València). Expedient: (3286309) 158/2023/AIA. [2024/5790]  
  
«Informe d'impacte ambiental  
Expedient: (3286309) 158/2023/AIA.  
Títol: Sondeig de captació d'aigües subterrànies per al consum domèstic de la vivenda.  
Promotor: Jeanne de Chantal-Francine-Regine de Leener.  
Òrgan substantiu: Servei Territorial d'Indústria, Energia i Mines de València (ASOSUB/2023/271/46).  
Localització: Polígon 54, parcel·la 121 del TM d'Enguera (València).   
Tramitació administrativa  
Mitjançant un escrit firmat l'11 de setembre de 2023 pel cap del Servei Territorial d'Indústria, Energia i Mines de València (referència expedient ASOSUB/2023/271/46), es va traslladar l'expedient a este òrgan ambiental amb l'objectiu de sotmetre'l al procediment d'avaluació ambiental simplificada, d'acord amb la Llei 21/2013, de 9 de desembre, i el Reial decret 445/2023, de 13 de juny.  
  
Tal com establix l'article 46 de la Llei 21/2013, de 9 de desembre (d'ara en avant, LEA), este òrgan ambiental va efectuar una consulta a les administracions públiques afectades. En concret, el 26 d'octubre de 2023 es va efectuar una consulta a l'Ajuntament d'Enguera i al Servei de Vida Silvestre i Xarxa Natura 2000, i el 29 de febrer de 2024 a la Confederació Hidrogràfica del Xúquer.   
El 9 de novembre de 2023 es rep l'informe de la Direcció General de Medi Natural i Animal, en què conclou que el projecte no tindrà efectes apreciables sobre la Xarxa Natura 2000.  
Fins a la data d'emissió d'este informe no s'ha rebut cap contestació, ni per part de l'Ajuntament d'Enguera ni per part de la Confederació Hidrogràfica del Xúquer.  
Una vegada vista la informació inclosa en l'expedient, es considera que es disposa d'elements de juí suficients per a fer l'avaluació d'impacte ambiental simplificada.  
Criteris ambientals  
Per a l'emissió d'este informe d'impacte ambiental, d'acord amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A de l'annex III de la llei esmentada.  
Característiques del projecte  
L'objecte del projecte és la construcció d'un sondeig de captació d'aigües subterrànies per al consum domèstic de la vivenda, situat en el polígon 54, parcel·la 121, al TM d'Enguera (València).  
El volum necessari d'aigua s'establix en 500 m3/any. El sondeig que es pretén dur a terme és d'un diàmetre de perforació de 225 mm i una profunditat de 110 m. S'estima que l'aqüífer es localitza entre 60 i 90 m de profunditat.   
A causa de les característiques de les formacions que es preveu travessar i els diàmetres que es pretén perforar, és aconsellable que el sondeig es faça mitjançant el sistema de rotopercussió, de manera que s'empre únicament aigua com a element de refrigeració i evacuació de detritus.  
S'estima un volum màxim de generació de detritus en els 110 metres d'uns 7,8 m3. Prèviament a la realització del sondeig es farà una bassa de llots i de recepció de detritus, en el mateix terreny, per a evitar que s'estenguen pels terrenys pròxims. En finalitzar els treballs, quedarà completament plena pel mateix detritus i pels terrenys inicialment extrets, que s'estendran sobre els depositats i deixaran la superfície restaurada.  
La profunditat prevista arribarà als 110 metres i l'entubació definitiva de tota la columna del sondeig es farà mitjançant una canonada de PVC, de 180 mm de diàmetre i 4 mm de grossària, en trams de 6 metres. Esta canonada anirà cega fins al nivell piezomètric (50 m aproximadament) i la resta, ranurada. Les ranures seran a portell i amb un mínim de 3 files de ranures per metre de canonada, fins a un mínim del 15 % de superfície perforada.   
S'emprarà una canonada de PVC de 180 mm encadellada per a la unió entre els diferents trams de canonada. En el cas que haguera sigut necessari col·locar una canonada auxiliar provisional, caldria extraure-la després de col·locar la columna d'intubació definitiva.  
D'acord amb el que s'ha exposat, el cabal a extraure estarà entorn dels 0,5 l/s. Si es preveu un nivell piezomètric d'uns 50 metres, el sondeig s'haurà d'instal·lar amb una electrobomba submergida situada a una profunditat de 70 m i amb una potència d'uns 1,5 CV.  
No es requerix cap obra, accés, desbrossament ni condicionament de consideració, excepte els necessaris per a la implantació de la maquinària per a l'estabilitat i l'operativitat de l'electrobomba. L'accés al punt de sondeig es du a terme per un camí de formigó que hi ha, per la qual cosa no es requerix la creació d'accessos o plataformes de treball.  
El promotor no establix el termini d'execució de l'obra, però fa referència a la curta duració dels treballs.   
Ubicació del projecte  
El sondeig es localitzarà en el polígon 54, parcel·la 121, del TM d'Enguera (València). Les coordenades UTM que corresponen al punt són (ETRS89, fus 30): X = 683.546 Y = 4.310.625 Z = 720. La parcel·la on es pretén dur a terme el sondeig està qualificada de sòl no urbanitzable comú, zona rural comuna forestal.  
L'àrea de treball es comprén d'una superfície aproximada d'uns 100 m², en la qual s'emplaçarà el camió sonda i el camió que porta el compressor, així com la zona de contenció de llots.  
Atesa la classificació segons el Pla hidrològic 2022/2027, de la Confederació Hidrogràfica del Xúquer, el sondeig captarà aigües de la massa d'aigua subterrània 080.147 Caroch Sud, de tipus permeable, que té un estat quantitatiu, químic i global bo.  
Consultada la informació en el web de la Confederació Hidrogràfica del Xúquer, en el Pla hidrològic de conca del cicle 2022-2027, el recurs disponible de la massa d'aigua subterrània 080.147 Caroch Sud és de 35 hm3 segons la informació disponible.  
Característiques de l'impacte potencial  
Durant la fase d'execució, la superfície afectada serà l'ocupada pels equips de perforació, les canonades, la maquinària auxiliar i la bassa d'arreplega de llots i detritus de la perforació. L'impacte sobre la flora serà mínim i solament s'eliminarà la vegetació herbàcia que hi ha en l'entorn immediat de l'àrea de perforació.  
Els efectes contaminants de l'actuació es limiten a l'ús de maquinària (emissió de gasos de combustió, pols i sorolls), amb un efecte temporal d'una rellevància ambiental escassa. El risc d'accidents queda regulat per les normes laborals i de seguretat minera, que competixen a l'òrgan substantiu, de manera que és poc probable que puguen arribar a tindre efectes ambientals de consideració.  
Al marge de l'aprofitament hídric, l'ús de recursos naturals és irrellevant en este tipus d'obres, així com la generació de residus més enllà del detritus que genera la perforació, als quals s'afigen els materials procedents de l'excavació de la bassa de llots que, per la seua magnitud escassa, el caràcter terrigen i la naturalesa inerta, no constituiran un problema d'eliminació.   
El punt en què es vol fer el sondeig es troba a uns 28 m de terreny forestal segons el visor d'Infraestructura de Dades Espacials Valenciana (IDEV), per tant, es considera com a zona d'influència forestal en funció de la Llei 3/1993, de 9 de desembre, forestal de la Comunitat Valenciana.  
Segons el pla d'acció territorial vigent sobre prevenció del risc d'inundació a la Comunitat Valenciana (PATRICOVA), l'àrea on es pretén dur a terme el sondeig no està afectada per perillositat geomorfològica: Tàlvegs i barrancs de fons pla  
El sondeig projectat es troba dins de la zona de policia de la rambla de Las Arenas o Barranco de las Cuevas, a uns 20 metres de la vora del llit d'este barranc, per la qual cosa requerirà l'autorització per a l'obra en domini públic hidràulic de l'organisme de conca.  
  
L'actuació està situada en l'espai protegit de la Xarxa Natura 2000, en el LIC/ZEC Serra d'Enguera. L'actuació prevista té un caràcter puntual i se situa en una zona d'interfície entre zones agrícoles i forestals. De fet, la major part de la parcel·la afectada s'inclou en la categoria de zonificació D en la norma de gestió vigent; només un sector d'esta, en el marge sud i al costat del Barranco de las Arenas, es troba zonificada com a B. En tot cas, i en tant que la finalitat de l'actuació no implique cap canvi d'ús del territori, no sembla que de les característiques d'esta es puga desprendre cap efecte significatiu sobre l'espai potencialment afectat, sense perjuí de les consideracions urbanístiques que siguen aplicables i del que establisca sobre el tema la normativa específica sobre aigües.  
  
Una vegada consultat el Banc de dades de biodiversitat (BDB) sobre la presència d'espècies de flora i fauna prioritàries en les quadrícules 1 x 1 afectades, únicament consta la referència d'una població de cranc de riu de potes blanques (Austropotamobius pallipes) en les proximitats de la parcel·la, en els anys 2008 i 2009, com a resultat d'una experiència de reintroducció. No consta la presència actual de l'espècie en la zona, encara que, en tot cas, es considera que l'actuació prevista, per la magnitud escassa, no produiria afeccions significatives sobre este tema.  
No es preveu un impacte significatiu sobre la vegetació, la fauna ni la biodiversitat, excepte el que es puga produir amb caràcter puntual i temporal durant l'execució dels treballs a causa de l'ús de la maquinària. Tampoc es preveu cap afecció a altres elements ambientals ni historicoculturals coneguts o catalogats. No s'han detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. No obstant això, s'adoptaran mesures preventives i de control i seguiment per a comprovar el desenvolupament normal de les obres i per si es produïx qualsevol troballa fortuïta o situacions imprevistes.  
No s'ha plantejat l'acumulació d'efectes negatius respecte d'altres projectes. En tot cas, els possibles efectes hidrogeològics relatius a l'ús i el consum de recursos naturals (aigua) entren en les competències directes de l'organisme de conca que intervé en el mateix tràmit de concessió d'aprofitament.  
D'acord amb l'article 123 del Reial decret legislatiu 1/2001, de 20 de juliol, pel qual s'aprova el text refós de la Llei d'aigües, no es pot iniciar la construcció d'una obra hidràulica que comporte la concessió de nous usos de l'aigua sense que, prèviament, s'obtinga o es declare la concessió, l'autorització o la reserva demanials corresponents.  
  
Conclusió  
En relació amb els criteris de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d'impacte ambiental ordinària.  
Consideracions jurídiques  
El projecte constituïx un supòsit d'avaluació d'impacte ambiental simplificat, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf a.3r del grup 3 de l'annex II de la llei esmentada.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha exposat, a proposta del Servei d'Avaluació d'Impacte Ambiental, i amb el vistiplau del subdirector general d'Avaluació Ambiental i Paisatge, amb l'ús de les atribucions que tinc, resolc,  
  
  
Primer  
Estimar que l'execució del projecte de sondeig per a la captació d'aigües subterrànies per al consum domèstic de la vivenda en el polígon 54, parcel·la 121, del TM d'Enguera (València), sense perjuí de l'obtenció prèvia de les autoritzacions sectorials que s'hi apliquen, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a les previsions del projecte, del document ambiental i als termes d'este informe, en particular:  
1r) No es podran iniciar els treballs per a l'execució del sondeig mentres no s'haja obtingut de l'organisme de conca la prèvia concessió, autorització o s'haja formulat comunicació davant d'este.  
2n) Des de l'inici, es duran a terme el control i la vigilància efectiva de l'execució de les mesures específiques de prevenció i correcció definides en el document ambiental, i l'adequació correcta d'estes a situacions imprevistes que es puguen produir.  
3r) S'ha de preveure un seguiment adequat de les obres a fi d'anar completant la informació hidrogeològica de l'obra i poder prendre, sobre el terreny, les decisions tècniques i de seguretat més adequades en cas que hi haja incidències o imprevistos.   
4t) El contractista ha de construir una bassa de llots d'unes dimensions que puga albergar tots els detritus, llots i additius que es generen durant la perforació; així mateix, ha de garantir la neteja, la seguretat i el rebliment posterior de la bassa de llots.   
5t) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. De la mateixa manera, els residus generats es gestionaran segons la normativa vigent i mitjançant un gestor autoritzat.   
6t) Atés que el projecte es desenvolupa a menys de 100 metres de terreny forestal, s'ha d'incorporar en el plec de condicions tècniques del projecte el plec general de normes de seguretat en prevenció d'incendis forestals que cal tindre en compte en l'execució d'obres i treballs que es duen a terme en terreny forestal o en els seus voltants, arreplegat en l'annex IX del Decret 91/2023, de 22 de juny, del Consell, pel qual s'aprova el Reglament de La Llei 3/1993, de 9 de desembre, forestal de la Comunitat Valenciana.  
7m) Si, durant l'execució de les obres, s'hi troben restes paleontològiques, arqueològiques o etnogràfiques, el promotor ha de posar el fet en coneixement de la conselleria competent en matèria cultural de manera immediata, i adoptar les mesures pertinents per a protegir-les i conservar-les, d'acord amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
  
8u) Es protegiran la vegetació adjacent, les estructures, els camins i les instal·lacions que puguen resultar afectades per a evitar-ne la deterioració. Les zones en les quals s'hagen produït compactacions, a causa de l'estada i el pas de la maquinària, es restauraran mitjançant subsolatge i/o passades amb aladre.  
9é) A fi de preservar la integritat de l'aqüífer i protegir les aigües subterrànies de l'entrada de contaminants, tant en la construcció de la captació d'aigua com en el segellament i la clausura del pou, s'han de complir les instruccions bàsiques de protecció que s'establixen en el Reglament de domini públic hidràulic.  
10m) Els materials extrets de la perforació i els de l'excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d'excavació disposen d'una regulació i gestió específica segons l'Orde APM/1007/2017, que regula les normes de valorització de materials excavats per a usar-los en obres i operacions de rebliment diferents del lloc on es van generar. També podrien fer-ho pel Decret 200/2004, del Consell de la Generalitat, que regula l'ús de residus inerts en obres de restauració i rebliment (article 3.1.a). No obstant això, als detritus del sondeig se'ls aplicaria el Decret 200/2004, ja que l'Orde APM/1007/2007 només s'aplica a materials classificats amb el codi 17 05 04. En qualsevol cas, el terreny haurà de ser restaurat perquè es quede amb la morfologia inicial.  
11é) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta s'abocarà a llits naturals, directament o a través d'un sistema d'evacuació, que, mitjançant la laminació de cabals o dissipadors d'energia, resulte efectiu per a evitar l'erosió i els possibles danys en infraestructures i propietats adjacents. Si estos es produïxen, el promotor de l'obra ha de reparar els desperfectes i, si és el cas, indemnitzar els afectats pels perjuís ocasionats.  
12é) Cal preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
13é) En el cas que, per diversos motius, es renuncie a l'ús del sondeig (falta de cabal, mala qualitat de l'aigua, afonaments en el pou, etc.), s'ha de procedir a clausurar-lo i segellar-lo, així com a restaurar el terreny a la situació original, ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.  
  
Segon  
D'acord amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà, en el butlletí oficial corresponent, la decisió d'autoritzar o denegar el projecte en els termes que preveu l'article 48 de la Llei 21/2013, de 9 de desembre.  
  
València, 26 d'abril de 2024. El director general d'Urbanisme, Paisatge i Avaluació Ambiental: Miguel Ángel Ivorra Devesa.»